Stropers 5 jaar tronk toe oor beskermde ietermago | Netwerk24
Deur Marietie Louw-Carstens 14 Junie 2019 11:39
Drie mans is in die Lenyenye-streekhof naby Tzaneen elk tot vyf jaar tronkstraf gevonnis omdat hulle 'n ietermago, wat 'n hoogs bedreigde spesie is, by hulle gehad het.
Shadrack Malatji (62), Israel Mametja (37) en France Shai (36), wat verlede week gevonnis is, is op 19 Augustus 2016 buite Hoedspruit in hegtenis geneem toe hulle met die ietermago in 'n Toyota Hilux-bakkie gery het.
Sers. Marobo Seabela, polisiewoordvoerder, sê hulle was van plan om die ietermago in die Sekororo-nedersetting te verkoop.
Die polisie het die lewende ietermago in 'n 25 liter-plastiekemmer op die bakkie gekry.
Die ietermago, wat ongedeerd was, is aan die departement van omgewingsbewaring oorhandig.
Ietermago's se vleis en skubbe word onder meer vir tradisionele medisyne gebruik. Die diere is wêreldwyd tot op die rand van uitwissing gestroop en het die heel hoogste bewaringstatus. Daar mag glad nie handel met die diere gedryf word nie.
'n Ietermago wat in Limpopo deur die polisie gered is. Foto: SAPD
Nog 'n 'stroper' gevonnis
In 'n onverwante saak in dieselfde hof is 'n man, Themba Ndlovo (40), wat glo renosters buite Hoedspruit in Limpopo wou stroop, ook tot vyf jaar gevangenisstraf gevonnis.
Ndlovo, wat skuldig bevind is aan die besit van 'n ongelisensieerde vuurwapen, is Donderdag gevonnis nadat hy op 1 November 2017 kort voor middernag op 'n plaas buite Hoedspruit betrap is.
Seabela sê die polisie het inligting gekry dat Ndlovo en twee makkers renosters op 'n wildplaas buite Hoedspruit vir hul horings wou doodmaak.
Ndlovo en een makker is in hegtenis geneem, terwyl die derde een oor 'n heining geklouter en gevlug het.
Seabela sê die tweede man wat in hegtenis geneem is, is intussen dood aan 'n besering wat hy opgedoen het toe hy in hegtenis geneem is.